ইন্দোর, গান্ধীনগরের পর এবার নয়ডা! জল খেয়ে অসুস্থ বাসিন্দারা

ওয়েব ডেস্ক : মধ্যপ্রদেশের ইন্দোর ও গুজরাটের গান্ধীনগরের পর এবার গ্রেটার নয়ডা (Noida)। সেখানেও পানীয় জল (Water) খেয়ে অসুস্থ হয়ে পড়লেন এলাকার বাসিন্দারা। জানা যাচ্ছে, গত মঙ্গলবার ও বুধবার কলের জল পান করার পর বমি, জ্বর, পেটব্যথা ও ডায়রিয়ার মতো উপসর্গে ভুগতে শুরু করেন তাঁরা। জানা গিয়েছে, ঘটনাটি ঘটেছে গ্রেটার নয়ডার ডেল্টা–১ সেক্টরে।

বাসিন্দাদের অভিযোগ, বন্ধ হয়ে থাকা নিকাশি লাইনের নোংরা জল (Dirty water) পানীয় জলের পাইপের মাধ্যমে বাড়ির কলে পৌঁছে যাচ্ছে। এক বাসিন্দা জানান, জল খাওয়ার পর তাঁর তীব্র পেটব্যথা শুরু হয়। অনেকেই বলেন, এলাকায় দীর্ঘদিন ধরেই জল লিকেজ একটি বড় সমস্যা।

ডেল্টা–১ সেক্টরের বাসিন্দা ও প্রাক্তন আরডব্লিউএ সভাপতি ঋষিপাল ভাটি জানান, সি ব্লকে নিকাশি উপচে পড়া ও পাইপলাইনের লিকেজ থেকেই সমস্যা তৈরি হয়েছে। তাঁর দাবি, “প্রায় ছ’ থেকে সাতটি পরিবার দূষিত জল খেয়ে অসুস্থ হয়ে পড়েছেন। আগেও অন্য ব্লকে একই ধরনের অভিযোগ উঠেছিল।” পাশের বেটা–১ সেক্টরের বাসিন্দা হরেন্দ্র ভাটিও দাবি করেছেন, এই ধরণের ঘটনা প্রায়সময় ঘটে। একাধিকবার অভিযোগ জানানো হলেও স্থায়ী কোনও সমাধান হয়নি।

আরও খবর : প্রয়াত পরিবেশবিদ মাধব গ্যাডগিল!

যদিও গ্রেটার নয়ডা ইন্ডাস্ট্রিয়াল ডেভেলপমেন্ট অথরিটি (GNIDA) নিকাশির জল পানীয় জলে মেশার অভিযোগ অস্বীকার করেছে। কর্তৃপক্ষের এক শীর্ষ আধিকারিক জানান, বুধবার অভিযোগ পাওয়ার পরই জল দফতরের দল এলাকায় গিয়ে নমুনা পরীক্ষা করে। এখনও পর্যন্ত পরীক্ষায় জল পরিষ্কারই পাওয়া গিয়েছে। একটি বাড়িতে সংযোগ সংক্রান্ত সমস্যা ছিল এবং আরেক জায়গায় লিক ধরা পড়েছিল, যা সঙ্গে সঙ্গে মেরামত করা হয়েছে।

গ্রেটার নয়ডা অথরিটির সিইও এন জি রবি কুমার শহরজুড়ে র‍্যান্ডম জল পরীক্ষা করার নির্দেশ দিয়েছেন। অতিরিক্ত সিইও সুনীল কুমার সিং জানান, কর্তৃপক্ষের আওতাধীন সব এলাকায় পানীয় জলের নমুনা পরীক্ষা করা হবে। বুধবার সন্ধ্যায় ফের নতুন করে জল নমুনা সংগ্রহ করে পরীক্ষার জন্য পাঠানো হয়েছে বলে খবর। তিনি আরও জানান, বিল্ডার ও অ্যাপার্টমেন্ট মালিক সমিতিগুলিকে নিয়মিত জলাধার পরিষ্কার করা, জল পরীক্ষা করানো এবং তার রিপোর্ট কর্তৃপক্ষের কাছে জমা দেওয়ার নির্দেশ দেওয়া হয়েছে।