ফের উত্তরপ্রদেশ! অ্যাসিড পানে জোরজবরদস্তি, গৃহবধূকে হত্যা

ওয়েব ডেস্ক: নয়ডার (Noida) ঘটনার রেশ কাটতে না কাটতেই ফের নৃশংসতার ছবি ধরা পড়ল যোগীরাজ্যে। এক গৃহবধূকে অ্যাসিড (Acid) খাইয়ে হত্যার অভিযোগ উঠেছে তাঁরই শ্বশুরবাড়ির লোকজনের বিরুদ্ধে। নেপথ্যে ফের সেই মোটা টাকা পণের হুমকি! ঘটনা উত্তরপ্রদেশের আমরোহা জেলায় (Uttarpradesh Amroha District)। এখনও গ্রেফতার করা হয়নি অভিযুক্তদের।

পুলিশ সূত্রে জানা গিয়েছে, মৃতার নাম গুলফিজা। তাঁর বয়স ২৩ বছর। বেশ কয়েক বছর আগে পারভেজ নামে এক ব্যক্তির সঙ্গে তাঁর বিবাহ হয়। মৃতার পরিবারের অভিযোগ, বিয়ের পর থেকেই ১০ লক্ষ টাকা ও একটি গাড়ির জন্য গৃহবধূকে চাপ দিতে শুরু করে তাঁর শ্বশুরবাড়ির লোকজন। এমনকি পণ না দেওয়ায় তাঁর উপর চলতে থাকে শারীরিক ও মানসিক অত্যাচার।

আরও পড়ুন: বিহারে তিন লক্ষ ভোটার বাংলাদেশ-নেপালের নাগরিক!

মৃতার পরিবারের আরও অভিযোগ, গত ১১ অগাস্ট শ্বশুরবাড়ির লোকেদের জোরজবরদস্তিতে অ্যাসিড পান করতে বাধ্য হয় সে। আশঙ্কাজনক অবস্থায় তাঁকে হাসপাতালে ভর্তি করা হয়। ১৭ দিন চিকিৎসার পর গতকাল বৃহস্পতিবার শেষ নিঃশ্বাস ত্যাগ করেন ওই মহিলা।

মৃতার পরিবারের তরফে শ্বশুরবাড়ির ৭ সদস্যের বিরুদ্ধে তাঁদের মেয়েকে খুনের অভিযোগ আনা হয়েছে। পুলিশ সূত্রে খবর, ময়নাতদন্তের রিপোর্ট পাওয়ার পরই এই মৃত্যু নিয়ে কোন কোন ধারা লাগু হবে তা ঠিক করা হবে। অভিযুক্তদের গ্রেফতারির আশ্বাস মিলেছে পুলিশের তরফে।

দেখুন অন্য খবর